Vrystaatse egpaar op plaas oorval, aangerandArgieffoto: Maroela Media Die Vrystaatse polisie is op die spoor van drie verdagtes wat die afgelope naweek ’n egpaar in hul plaashuis op ’n plaas buite Petrusburg oorval en aangerand het. Konst. Peter Kareli, woordvoerder van die polisie, het aan Maroela Media gesê die vrou het Saterdag omstreeks 07:00 ŉ deur na buite oopgesluit toe sy deur drie mans met klapmusse oorrompel is. “Hulle het aangedring op kontant en die vrou eerste aangerand waarna hulle die man elders in die huis gaan soek het,” vertel Kareli. Die man is aangerand waarna die verdagtes daarin kon slaag om die sleutel tot ŉ kluis in die hande te kry. Hulle het ŉ .22-geweer en ammunisie uit die kluis gesteel waarna hulle ook met ŉ klein bedrag kontant op die vlug geslaan het. Volgens Kareli het die man kopbeserings in die voorval opgedoen en is later na ŉ hospitaal in Bloemfontein gehaas vir mediese behandeling. Die vrou is op die toneel behandel waarna sy saam met haar man hospitaal toe is om hom by te staan. Niemand is nog in verband met die voorval in hegtenis geneem nie. Die polisie ondersoek ŉ saak van huisroof.